ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3847/98

υποβολή: Manuel Escolá Hernando (ARE) προς την Επιτροπή

(22 Δεκεμβρίου 1998)

Θέμα: Σύνδεση του ΤΜΤ Μαδρίτης-Σαραγόσας με το αεροδρόμιο της Σαραγόσας

Μεταξύ των 14 προγραμμάτων προτεραιότητος του διευρωπαϊκού δικτύου μεταφορών που ενεκρίθησαν από το Συμβούλιο του Έσσεν περιλαμβάνεται η κατασκευή γραμμής μεγάλης ταχύτητος της Νότιας Ευρώπης η οποία θα συνδέσει τη Μαδρίτη με τη Σαραγόσα, τη Βαρκελώνη, το Περπινιάν και το Μονπελιέ.

Η κατασκευή της γραμμής αυτής θα καλύψει τη διαδρομή μεταξύ Σαραγόσας και Μαδρίτης ή Βαρκελώνης, για την οποία απαιτούνται σήμερα τρεισήμισυ ώρες, σε λίγο περισσότερο από μία ώρα και δεκαπέντε λεπτά, πράγμα που σημαίνει στην ουσία σημαντική προσέγγιση των πόλεων αυτών μεταξύ τους.

Σήμερα διεξάγονται συζητήσεις σχετικά με τη δυνατότητα να προσεγγίσει η χάραξη της νέας υπό κατασκευή σιδηροδρομικής γραμμής, κατά τη διέλευσή της από τη Σαραγόσα, στο αεροδρόμιο της πόλης αυτής, πράγμα που θα επέτρεπε να ενισχυθεί ο χαρακήρας συνδυασμένων μεταφορών του εν λόγω προγράμματος. Ταυτοχρόνως θα ενισχυόταν και ένα υποχρησιμοποιούμενο αεροδρόμιο και θα επιτυγχάνόταν η αποσυμφόρηση του εναέριου χώρου της Μαδρίτης ή της Βαρκελώνης.

Θεωρεί η Επιτροπή ότι αυτού του είδους ο συνδυασμός, μεταξύ ενός ευρωπαϊκού δικτύου σιδηροδρομικών μεταφορών και ενός αεροδρομίου, συνάδει προς τις προτάσεις ενίσχυσης των δικτύων συνδυασμένων μεταφορών που προωθούνται από τα κοινοτικά θεσμικά όργανα;

Θεωρεί την πρόταση ενδιαφέρουσα; Και εάν ναι, με ποιόν τρόπο μπορεί να συνεργασθεί για την υλοποίησή της;Υπάρχουν στην Ευρωπαϊκή Ένωση ανάλογα προγράμματα που θα μπορούσαν να χρησιμεύσουν ως πρότυπο σε αυτό της Αραγωνίας;

Απάντηση του κ. Kinnock εξ ονόματος της Επιτροπής

(26 Φεβρουαρίου 1999)

Η Επιτροπή αποδίδει υψηλή προτεραιότητα στην προαγωγή της διατροπικότητας των μεταφορών. Ως εκ τούτου, και σε συνάρτηση με τους διαθέσιμους πόρους χρηματοδοτικής ενίσχυσης από τον προϋπολογισμό του διευρωπαϊκού δικτύου μεταφορών, η σύνδεση αερολιμένων με το σιδηροδρομικό δίκτυο αποτελεί επιθυμητό στόχο. Ωστόσο, συνήθως θεωρείται ως ένα κατάλληλο μέσο παροχής επιλογών στον επιβάτη και μείωσης της συμφόρησης των σχετικά μεγάλων αερολιμένων. Οπωσδήποτε, η υποστήριξη των αρχών του κράτους μέλους για οιοδήποτε σχετικό έργο αποτελεί, βάσει της νομοθεσίας, προϋπόθεση για κάθε τυχόν εξέταση, εκ μέρους της Επιτροπής, αιτήσεως για ενίσχυση.

Αυτό δεν σημαίνει ότι αποκλείεται η ενθάρρυνση τέτοιων έργων σε περιφερειακά και προσβάσιμα σημεία όπως η Ζaragoza, εφόσον βέβαια αυτά προσφέρουν οικονομικά και περιβαλλοντικά πλεονεκτήματα. Η Επιτροπή παρήγγειλε προσφάτως μια μελέτη για την ενδεχόμενη συμμετοχή των περιφερειακών αερολιμένων στην μείωση της συμφόρησης στους κυριότερους αεροπορικούς κόμβους.
ΓΡΑΠΤΗ ΕΡΩΤΗΣΗ E-3749/98

υποβολή: Glyn Ford (PSE) προς την Επιτροπή

(11 Δεκεμβρίου 1998)

Θέμα: Η ανεξαρτησία των Φερόων Νήσων

Σε περίπτωση που η Δανία παραχωρήσει ανεξαρτησία στις Φερόες Νήσους, ποιες συμφωνίες και συνθήκες θα πρέπει να αποτελέσουν αντικείμενο αναδιαπραγμάτευσης μεταξύ των Φερόων Νήσων και της ΕΕ; Ποιο θα ήταν το απαιτούμενο χρονικό διάστημα για κάτι τέτοιο;

Απάντηση του κ. Santer εξ ονόματος της Επιτροπής

(10 Φεβρουαρίου 1999)

Οι σχέσεις μεταξύ της Κοινότητας και των Νήσων Φερόε βασίζονται, επί του παρόντος, σε δύο βασικές συμφωνίες. Η μία αφορά την αλιεία (κανονισμός του Συμβουλίου (ΕΟΚ) 2211/80 της 27ης Ιουνίου 1980 για τη σύναψη συμφωνίας για την αλιεία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου(1)), η δε άλλη αναφέρεται στο εμπόριο (απόφαση του Συμβουλίου της 6ης Δεκεμβρίου 1996 για τη σύναψη συμφωνίας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου(2)). Οιαδήποτε ζητήματα διαπραγμάτευσης των εν λόγω συμφωνιών θα πρέπει να εξετασθούν εφόσον και όταν βρεθεί στην επικαιρότητα το θέμα της ανεξαρτησίας των Νήσων Φερόε.

(1) ΕΕ L 226 της 29.8.1980.

(2) ΕΕ L 53 της 22.2.1997.
ΓΡΑΠΤΗ ΕΡΩΤΗΣΗ E-2956/98

υποβολή: Nikitas Kaklamanis (UPE) προς την Επιτροπή

(8 Οκτωβρίου 1998)

Θέμα: Προβλήματα με το επάγγελμα του οπτικού στην Ελλάδα

Περίεργες μεθοδεύσεις ακολουθούνται στην Ελλάδα σχετικά με τη δυνατότητα άσκησης του επαγγέλματος του οπτικού. Πιο συγκεκριμένα, ενώ είναι σε ισχύ η Οδηγία 89/48/ΕΟΚ(1) του Συμβουλίου σχετικά με την αναγνώριση επαγγελματικών τίτλων, και ενώ το Υπουργείο Υγείας της Ιταλίας χορηγεί (κατόπιν εξετάσεων) Άδεια Ασκήσεως Επαγγέλματος στους οπτικούς που ξεκίνησαν τις σπουδές τους στην Ελλάδα και τις ολοκλήρωσαν στην Ιταλία, η Ελλάδα αρνείται να συμμορφωθεί με τις υποχρεώσεις που έχει αναλάβει και δεν τους χορηγεί την αντίστοιχη άδεια. Το αποτέλεσμα αυτής της πρακτικής είναι να μην μπορούν να εργασθούν στην Ελλάδα οπτικοί που έχουν αρχίσει και ολοκληρώσει τις σπουδές τους σε κοινοτικές χώρες, και έχουν λάβει Άδεια Ασκήσεως Επαγγέλματος σε μία από αυτές.

Ερωτάται η Επιτροπή αν συνάδει η παραπάνω πρακτική με τις βασικές αρχές της ΕΕ περί ελεύθερης κυκλοφορίας των εργαζομένων, και πώς σκοπεύει να αντιδράσει ώστε να βγουν από το αδιέξοδο στο οποίο έχουν περιέλθει οι Έλληνες οπτικοί που έχουν ολοκληρώσει τις σπουδές τους στην Ιταλία.

Απάντηση του κ. Monti εξ ονόματος της Επιτροπής

(16 Νοεμβρίου 1998)

Τα προβλήματα τα οποία αναφέρει ο αξιότιμος βουλευτής, οφείλονται κυρίως στο γεγονός ότι η Ελλάδα δεν μετέφερε στην εθνική της νομοθεσία την οδηγία 92/51/ΕΟΚ(2) του Συμβουλίου της 18ης Ιουνίου 1992 σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, η οποία συμπληρώνει την οδηγία 89/48/ΕΟΚ(3). Η οδηγία 92/51/ΕΟΚ θα έπρεπε να είχε μεταφερθεί από τα κράτη μέλη στην εθνική τους νομοθεσία μέχρι τις 18 Ιουνίου 1994 το αργότερο.

Πράγματι, το ιταλικό δίπλωμα του οπτικού υπάγεται στην οδηγία 92/51/ΕΟΚ. Η εκπαίδευση των οπτικών συμπεριλαμβάνεται, άλλωστε, για την Ιταλία στο παράρτημα Γ αυτής της οδηγίας, πράγμα που έχει ως συνέπεια την εξομοίωση αυτής της εξειδίκευσης με δίπλωμα κατά την έννοια της οδηγίας 92/51/ΕΟΚ. Ωστόσο, η οδηγία αυτή επιτρέπει σε άτομα με επαγγελματική εξειδίκευση που ισοδυναμεί με πτυχίο κατά την έννοια της οδηγίας 92/51/ΕΟΚ να επωφεληθούν από την εφαρμογή του "γενικού συστήματος αναγνώρισης των διπλωμάτων" σε ένα κράτος μέλος το οποίο απαιτεί για την πρόσβαση σΆ αυτό το επάγγελμα δίπλωμα κατά την έννοια της οδηγίας 89/48/ΕΟΚ, όπως ισχύει στην Ελλάδα για το επάγγελμα του οπτικού.

Η Επιτροπή κίνησε, επομένως, διαδικασία εν παραβάσει κατά της Ελλάδας λόγω μη κοινοποίησης των μέτρων μεταφοράς της οδηγίας 92/51/ΕΟΚ στην εθνική της νομοθεσία. Η υπόθεση παραπέμφθηκε στο Δικαστήριο(4).

Οι ελληνικές αρχές ανακοίνωσαν τον Αύγουστο του 1998 μέτρα μεταφοράς της εν λόγω οδηγίας στην εθνική νομοθεσία. Η Επιτροπή εξετάζει ήδη τη σχετική νομοθεσία.

(1) ΕΕ L 19 της 24.1.1989, σελ. 16.

(2) ΕΕ L 209 της 24.7.1992.

(3) ΕΕ L 19 της 24.1.1989.

(4) Υπόθεση C-98/289.
ΓΡΑΠΤΗ ΕΡΩΤΗΣΗ E-3552/98

υποβολή: Katerina Daskalaki (UPE) προς το Συμβούλιο

(1 Δεκεμβρίου 1998)

Θέμα: Η εργασία ανηλίκων σε ευρωπαϊκών συμφερόντων εταιρίες στην Τουρκία

Τελευταίως είδαν το φως της δημοσιότητας πληροφορίες για στυγνή εκμετάλλευση της εργασίας μικρών παιδιών σε τουρκικά εργοστάσια που ανήκουν σε θυγατρικές εταιρίες μεγάλων δυτικών (κυρίως ευρωπαϊκών) πολυεθνικών. Μία ιταλική εφημερίδα και ένα ιταλικό περιοδικό ανέφεραν συγκεκριμένες περιπτώσεις πολύωρης απασχόλησης ανηλίκων σε εργοστάσια ευρωπαϊκών-κοινοτικών συμφερόντων.

Ερωτάται το Συμβούλιο αν είναι εις γνώσιν και αν προτίθεται να λάβει κάποια μέτρα δεδομένου ότι στην Ευρωπαϊκή Ένωση η εργασία των ανηλίκων και η εκμετάλλευση των μικρών παιδιών είναι αυστηρώς απαγορευμένη και μάλιστα έχει υπάρξει σειρά σχετικών ψηφισμάτων του Ευρωπαϊκού Κοινοβουλίου σχετικά με το ζήτημα αυτό.

Απάντηση

(29 Μαρτίου 1999)

Οι υπάρχουσες συμφωνίες που διέπουν τις σχέσεις μεταξύ της Ευρωπαϊκής Κοινότητας και της Τουρκίας, δηλαδή η Συμφωνία της Άγκυρας του 1963, τα πρόσθετα Πρωτόκολλα και οι αποφάσεις του Συμβουλίου Σύνδεσης, δεν προβλέπουν συνεργασία στον τομέα των συνθηκών εργασίας στην Τουρκία.

Πάντως, το Συμβούλιο εξετάζει επί του παρόντος την εφαρμογή ευρωπαϊκής στρατηγικής όσον αφορά την Τουρκία. Σύμφωνα με τις πληροφορίες που δίνει η Επιτροπή, ενδέχεται στο προσεχές μέλλον να προταθεί μια διερευνητική συνεδρίαση με τις τουρκικές αρχές για να συζητηθούν κοινωνικά θέματα, μεταξύ των οποίων και τα θεμελιώδη κοινωνικά δικαιώματα.
ΓΡΑΠΤΗ ΕΡΩΤΗΣΗ E-3987/98

υποβολή: Raimo Ilaskivi (PPE) προς την Επιτροπή

(4 Ιανουαρίου 1999)

Θέμα: Εμπιστοσύνη στις σχέσεις μεταξύ Επιτροπής και Κοινοβουλίου

Ο Πρόεδρος της Επιτροπής Jacques Santer προέβη πρόσφατα στο Κοινοβούλιο σε ενδιαφέροντα απολογισμό των απόψεών του σχετικά με την ανέλιξη της Επιτροπής. Επειδή δεν μπόρεσα, όπως ήθελα, να λάβω το λόγο κατά τη συζήτηση που επακολούθησε, υποβάλλω γραπτώς την ερώτησή μου.

Στην ομιλία αναφέρθηκε επανειλημμένως η λέξη εμπιστοσύνη. Είναι ασφαλώς αναγκαία στις σχέσεις μεταξύ της Επιτροπής και του Κοινοβουλίου. Σήμερα, η εμπιστοσύνη μπορεί να μετρηθεί μόνο με τη ψήφο μομφής ή εμπιστοσύνης που παρέχει το Κοινοβούλιο στην Επιτροπή ως σύνολο. Ωστόσο, σε περιπτώσεις όπως ήταν τα κρούσματα της ΣΕΒ και οι συζητούμενες οικονομικές ατασθαλίες η ευθύνη βάρυνε ένα ή μερικά μέλη της Επιτροπής που δεν εργάστηκαν κατά τρόπο που να δικαιολογεί την εμπιστοσύνη. Εντούτοις δεν είναι δυνατό να δοθεί ψήφος μομφής σε αυτούς, πράγμα που θα συντελούσε την αποτελεσματικότερη διαμόρφωση των εργασιών και στην υπογράμμιση της ιδίας ευθύνης εκάστου.

Ποια είναι η θέση του Προέδρου της Επιτροπής όσον αφορά τη δυνατότητα να θεσπισθεί, στο πλαίσιο της αναθεώρησης του κανονισμού, η δυνατότητα να παρέχεται ψήφος μομφής κατά μελών της Επιτροπής τα οποία ασκούν ανεπιτυχώς το έργο τους, γεγονός το οποίο δεν θα διατάρασσε τις σχέσεις εμπιστοσύνης μεταξύ του Κοινοβουλίου και των υπολοίπων μελών της Επιτροπής; Σε περίπτωση που η απάντηση θα ήταν καταφατική, ποια είναι τα μέτρα που προτίθεται να δρομολογήσει ο Πρόεδρος, προκειμένου να επιτευχθούν οι αναγκαίες τροποποιήσεις;

Απάντηση του κ. Santer εξ ονόματος της Επιτροπής

(9 Μαρτίου 1999)

Κάθε ιδέα που θα μπορούσε να επιτρέψει την παροχή ψήφου εμπιστοσύνης σε μεμονωμένο μέλος της Επιτροπής θα απαιτούσε - όπως παρατηρεί το αξιότιμο μέλος του Κοινοβουλίου - τροποποίηση των συνθηκών. Δεδομένου ότι πρόκειται για σημαντική τροποποίηση του συλλογικού χαρακτήρα του καθεστώτος της Επιτροπής, το θέμα αυτό θα έπρεπε να αποτελέσει αντικείμενο σοβαρού και σε βάθος προβληματισμού.
ΓΡΑΠΤΗ ΕΡΩΤΗΣΗ E-3859/98

υποβολή: Konstantinos Hatzidakis (PPE) προς την Επιτροπή

(4 Ιανουαρίου 1999)

Θέμα: Πορεία εφαρμογής του υποπρογράμματος τουρισμού του Κοινοτικού Πλαίσιου Στήριξης για την Ελλάδα

Σύμφωνα με πληροφορίες που έχω στη διάθεσή μου το υποπρόγραμμα τουρισμού του Κοινοτικού Πλαίσιου Στήριξης (ΚΠΣ) για την Ελλάδα, συνολικού ύψους 191 εκατ. Ecu, εμφανίζει εξαιρετικά χαμηλό ποσοστό απορρόφησης κοινοτικών πόρων που τον Οκτώβριο του τρέχοντος έτους ανερχόταν μόλις σε 34,5 εκατ. Ecu (δηλ. ποσοστό 18,06 %). Ιδιαιτέρως χαμηλή είναι μάλιστα η απορρόφηση στο μέτρο για την ανάτπυξη του θαλάσσιου τουρισμού, στο οποίο τα απορροφηθέντα κονδύλια ύψους 610.000 Ecu αντιπροσωπεύουν μόλις το 1,8 % των δεσμευθέντων κοινοτικών πόρων ύψους 33,3 εκατ. Ecu. Υπάρχουν επίσης πληροφορίες για καθυστερήσεις στην καταβολή της πρώτης δόσης σε τουριστικές επιχειρήσεις που έχουν ενταχθεί στο μέτρο ενίσχυσης των μικρομεσαίων επιχειρήσεων καθώς και στη διεξαγωγή ελέγχων των έργων στο μέτρο για τον εκσυγχρονισμό υφιστάμενων ξενοδοχείων.

Θα μπορούσε η Επιτροπή:

1. να μου διαθέσει τα τελευταία στοιχεία για την απορρόφηση κοινοτικών κονδυλίων στο υποπρόγραμμα τουρισμού του ΚΠΣ για την Ελλάδα συνολικά και κατά επιμέρους τομείς;

2. να με ενημερώσει για τους λόγους χαμηλής απορρόφησης των σχετικών πόρων καθώς και εάν υπάρχει δυνατότητα μεταφοράς των αναπορρόφητων κονδυλίων στο 3ο ΚΠΣ;

Απάντηση της κας Wulf-Mathies εξ ονόματος της Επιτροπής

(11 Φεβρουαρίου 1999)

Σύμφωνα με την απόφαση της Επιτροπής της 8ης Δεκεμβρίου 1997, το υποπρόγραμμα "Τουρισμός" χρηματοδοτείται με συνολικό προϋπολογισμό 519 εκατ. ευρώ, για το οποίο οι δημόσιες δαπάνες ανέρχονται σε 200 εκατ. ευρώ.

Οι συνολικές δαπάνες του προγράμματος, δημόσιες και ιδιωτικές, ανέρχονται σε περίπου 108 εκατ. ευρώ, γεγονός που αντιπροσωπεύει ποσοστό απορρόφησης 20,8 % του συνολικού προϋπολογισμού του εν λόγω προγράμματος. Η απορρόφηση ανά μέτρο σε ευρώ είναι η εξής:

>ΘΕΣΗ ΠΙΝΑΚΑ>

Το χαμηλό ποσοστό απορρόφησης αυτού του προγράμματος οφείλεται κυρίως στην καθυστέρηση που σημειώθηκε κατά τη θέσπιση από το Ελληνικό Κοινοβούλιο, των νόμων για την ιδιωτικοποίηση των λιμενικών εγκαταστάσεων (μαρίνες) καθώς και στις νομοθετικές και διοικητικές καθυστερήσεις που σημειώθηκαν για να οριστούν οι περιοχές ολοκληρωμένης τουριστικής ανάπτυξης (POTA).

Είναι χρήσιμο να υπογραμμισθεί ότι το κράτος μέλος έχει τη δυνατότητα να πραγματοποιεί δαπάνες έως το τέλος Δεκεμβρίου 1999 και να προβεί στις πληρωμές έως τις 31 Δεκεμβρίου 2001. Ωστόσο η Επιτροπή θα εξετάσει πολύ προσεκτικά τις προοπτικές απορρόφησης αυτού του υποπρογράμματος κατά την προσεχή επιτροπή παρακολούθησης που προβλέπεται κατά το πρώτο τρίμηνο 1999. Δεν αποκλείει τη δυνατότητα να ζητήσει από τις ελληνικές αρχές την μεταφορά ενός τμήματος των πιστώσεων που δεν έχουν χρησιμοποιηθεί, προς άλλα προγράμματα του παρόντος κοινοτικού πλαισίου στήριξης (CCA II). Ωστόσο, πρέπει να υπενθυμιστεί ότι η μεταφορά των πιστώσεων ενός προγράμματος από το σημερινό ΚΠΣ το προς το ΚΠΣ της προσεχούς περιόδου προγραμματισμού, δεν είναι αποδεκτή.
ΓΡΑΠΤΗ ΕΡΩΤΗΣΗ E-2067/98

υποβολή: Mair Morgan (PSE) προς την Επιτροπή

(7 Ιουλίου 1998)

Θέμα: Eξαγωγές ζώντων ζώων

"Με ποιό τρόπο προτίθεται να εξασφαλίσει η Επιτροπή ότι επιστροφές κατά την εξαγωγή χορηγούνται σε εμπόρους οι οποίοι εξάγουν ζώντα ζώα από την ΕΕ στη Μέση Ανατολή και τη Βόρεια Αφρική και μεταχειρίζονται τα ζώα με βαναυσότητα;"

"Προτίθεται η Επιτροπή να ενθαρρύνει την εξαγωγή σφαγείων μάλλον και όχι ζώντων ζώων προς τις τρίτες χώρες;"

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Για να αυξηθεί ο βαθμός προστασίας των βοοειδών κατά τη μεταφορά σε τρίτες χώρες, στο τέλος του προηγούμενου έτους το Συμβούλιο ενέκρινε πρόταση της Επιτροπής, σύμφωνα με την οποία η πληρωμή των επιστροφών κατά την εξαγωγή θα πρέπει να συμφωνεί με τις διατάξεις για την προστασία των ζώων κατά τη μεταφορά (βλέπε κανονισμό (ΕΚ) 2634/97 της 18ης Δεκεμβρίου 1997 για την τροποποίηση του κανονισμού (ΕΟΚ) 805/68 περί κοινής οργανώσεως της αγοράς στον τομέα του βοείου κρέατος(1)). Κανόνες εφαρμογής έχουν εγκριθεί έκτοτε από την Επιτροπή τον Μάρτιο του 1998 (βλέπε κανονισμό (ΕΚ) 615/98 της 18ης Μαρτίου 1998 για ειδικές λεπτομέρειες εφαρμογής των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά(2)). Σημαντικά στοιχεία είναι ότι κάθε φορτίο βοοειδών θα ελέγχεται όταν φεύγει από την Κοινότητα, ενώ κατά την άφιξη τα φορτία των βοοειδών θα ελέγχονται σε κανονική βάση ή όταν υπάρχουν υποψίες για ειδικούς κινδύνους από ανεξάρτητο κτηνίατρο. Αυτοί οι κανόνες θα εφαρμόζονται από την 1η Σεπτεμβρίου 1998.

Η Επιτροπή δεν προτείνει προς το παρόν προς έγκριση μέτρα για την αποθάρρυνση των εξαγωγών ζώντων ζώων όταν τηρούνται οι κανόνες της μεταχείρισης των ζώων. Οι εξαγωγές ζώντων βοοειδών αποτελούν παραδοσιακό εμπόριο και καθώς οι εσωτερικές τιμές της Ένωσης είναι υψηλότερες από τις τιμές των τρίτων χωρών, προβλέπεται επιστροφή κατά την εξαγωγή. Οι επιστροφές κατά την εξαγωγή καταβάλλονται από την έναρξη της κοινής οργάνωσης αγοράς για το βόειο κρέας το 1968. Σε ορισμένες τρίτες χώρες υπάρχει ειδική ζήτηση για εισαγωγές ζώντων ζώων. Εάν η Ένωση δεν προσφέρει ζώντα ζώα προς πώληση, θα το πράξουν άλλες χώρες και έτσι η Κοινότητα θα χάσει την εν λόγω αγορά.

Οι επιστροφές κατά την εξαγωγή για το βόειο κρέας και τα ζώντα ζώα καθορίζονται τουλάχιστον κάθε 3 μήνες και δημοσιεύονται στην Επίσημη Εφημερίδα. Η επιστροφή κατά την εξαγωγή που καταβάλλεται για το βόειο κρέας διαφοροποιείται. Το ποσοστό της επιστροφής ποικίλει ανάλογα με τον προορισμό. Τα παρόντα επίπεδα επιστροφών που καταβάλλονται για ζώντα ζώα εκτός από τα ζώα καθαρής φυλής για προορισμούς με τις υψηλότερες επιστροφές είναι 52 ECU/100 χλγρ ζωντανού βάρους για άρρενα βοοειδή και 22,50 ECU/100 χλγρ ζώντος βάρους για θήλεα βοοειδή, ενώ για το νωπό κρέας άρρενος ενήλικου βοοειδούς το ποσοστό επιστροφής είναι 110,50 ECU/100 χλγρ βάρους σφαγίου.

(1) EE L 356 της 31.12.1997.

(2) EE L 82 της 19. 3.1998.
ΓΡΑΠΤΗ ΕΡΩΤΗΣΗ P-3994/98

υποβολή: Honório Novo (GUE/NGL) προς την Επιτροπή

(21 Δεκεμβρίου 1998)

Θέμα: Μείωση των τιμών των επιστροφών για τις εξαγωγές χοιρείου κρέατος

Η Ευρωπαϊκή Επιτροπή αποφάσισε να μειώσει κατά το ήμισυ τις τιμές των επιστροφών για τις εξαγωγές χοιρείου κρέατος προς ορισμένες χώρες της Κεντρικής και της Ανατολικής Ευρώπης (Βουλγαρία, Εσθονία, Ουγγαρία, Λιθουανία, Λετονία, Πολωνία, Τσεχική Δημοκρατία, Σλοβακία, Ρουμανία και Σλοβενία). Εξ άλλου είναι μάλλον βέβαιο ότι οι τιμές των προϊόντων χοιροτροφίας αυξήθηκαν μεν αλλά οι αυξήσεις είναι πολύ κατώτερες της μειώσεως των τιμών των επιστροφών για τις εξαγωγές. Επίσης, τα πλεονάσματα της παραγωγής χοιρείου κρέατος στην ΕΕ παραμένουν υψηλά ενώ ταυτόχρονα οι εισαγωγές των προϊόντων αυτών από την Ρωσσία μόλις που άρχισαν.

Ούτως εχόντων των πραγμάτων ζητώ από την Επιτροπή να με πληροφορήσει τα εξής;

1. Για ποιόν λόγο αποφάσισε η Επιτροπή να μειώσει κατά το ήμισυ τις τιμές των επιστροφών για τις εξαγωγές, εφόσον είναι βέβαιο ότι οι τιμές των προϊόντων χοιροτροφίας αυξήθηκαν ελάχιστα;

2. Για ποιόν λόγο έλαβε η Επιτροπή αυτή την απόφαση, εφόσον είναι γνωστό ότι εξακολουθούν να υπάρχουν πολλά πλεονάσματα της παραγωγής χοιροτροφίας στην ΕΕ τα οποία δεν είναι δυνατό να απορροφηθούν από τις εισαγωγές στην Ρωσσία οι οποίες μόλις ξανάρχισαν;

3. Δεν νομίζει η Επιτροπή ότι η μείωση αυτή - παρόλον ότι πλήττει μόνο τις εξαγωγές προς τις ως άνω χώρες - δύναται να συντελέσει στη μείωση των εξαγωγών και, κατά συνέπεια, σε περαιτέρω αύξηση των πλεονασμάτων;

4. Δύναται, τέλος, η Επιτροπή να επιβεβαιώσει ότι η απόφαση μείωσης των τιμών των επιστροφών πλήττει μόνον τις εξαγωγές προς τις προαναφερθείσες χώρες;

Απάντηση του κ. Fischler εξ ονόματος της Επιτροπής

(27 Ιανουαρίου 1999)

Οι επιστροφές που ίσχυαν πριν από τη μείωση στην οποία αναφέρεται το Αξιότιμο Μέλος του Κοινοβουλίου είχαν, καταρχήν, σκοπό να προωθήσουν τις εξαγωγές στη Ρωσία, όπου η ζήτηση κρέατος είναι υψηλή αλλά η ικανότητα αγοράς έχει μειωθεί λόγω της οικονομικής κρίσης. Εντούτοις, οι κοινοτικές εξαγωγές αυξήθηκαν και στις χώρες της Ανατολικής Ευρώπης διαταράσσοντας τις αγορές χοιρείου κρέατος σάυτές τις χώρες, οι οποίες βρίσκονται στη διαδικασία προπαρασκευής για την ένταξή τους στην Κοινότητα. Η κακή κατάσταση της αγοράς σάυτές τις χώρες οδηγούσε ήδη σε σημαντική αύξηση των εισαγωγικών δασμών ή στη δυνατότητα αναστολής των εισαγωγών κρεάτων από την Κοινότητα. Υπό τις συνθήκες αυτές, η Επιτροπή θεώρησε ότι ο αποτελεσματικότερος τρόπος για να αντεπεξέλθει σάυτή την κατάσταση ήταν να μειώσει τις επιστροφές για σφάγια χοίρων και ορισμένα τεμάχια από την Πολωνία, τη Δημοκρατία της Τσεχίας, τη Δημοκρατία της Σλοβακίας, την Ουγγαρία, τη Ρουμανία, τη Βουλγαρία, τη Σλοβενία, τη Λετονία, Λιθουανία και Εσθονία, από τις 9 Δεκεμβρίου 1998 και να τις επαναφέρει στο επίπεδο που ήταν πριν από τις 3 Αυγούστου 1998.

Η παραγωγή χοίρειου κρέατος στην Ευρώπη αυξήθηκε σημαντικά το 1998 και εκτιμάται ότι θα παραμείνει σε πολύ υψηλά επίπεδα το 1999. Ως εκ τούτου, η Κοινότητα θα καταβάλει κάθε προσπάθεια για να συνεχίσει τη δραστήρια πολιτική εξαγωγών της.
ΓΡΑΠΤΗ ΕΡΩΤΗΣΗ P-2920/98

υποβολή: Alan Gillis (PPE) προς την Επιτροπή

(25 Σεπτεμβρίου 1998)

Θέμα: Ενισχύσεις μετατροπής προς αναγέννηση

Δεδομένου ότι υπάρχει δυνατότητα ενίσχυσης ορισμένων περιοχών προς αναγέννησή τους όπως είναι, για παράδειγμα, σχέδια που συμβάλλουν στην εκ νέου ανάπτυξη μεταλλευτικών περιοχών στη Βόρεια Ουαλία, ποιές είναι οι δυνατότητες για να συμπεριληφθούν σε τέτοιου είδους σχέδια οι περιοχές του Βορείου Όφαλυ στην Ιρλανδία, οι οποίες πλήττονται σοβαρά από απώλειες θέσεων εργασίας που προκλήθηκαν από περικοπές στη λειτουργία του Bord na Mona (εθνική παραγωγή τύρφη) και του ESB (Επιχείρηση Παροχής Ηλεκτρισμού), των μεγαλύτερων δηλαδή εργοδοτών στην περιοχή;

Απάντηση της κ. Wulf-Mathies εξ ονόματος της Επιτροπής

(16 Οκτωβρίου 1998)

Περιοχές της βορείου Ουαλίας οι οποίες παραδοσιακά εξαρτώνται από ανθρακωρυχεία έχουν ευνοηθεί από τα προγράμματα της εκ νέου ανάπτυξης βάσει των πρωτοβουλιών όπως η πρωτοβουλία Rechar. Οι περιοχές του βορείου Offaly που αναφέρονται από το Αξιότιμο Μέλος του Κοινοβουλίου δεν υπάγονται στα κριτήρια για ανάλογη ενίσχυση διότι δεν είναι περιοχές ανθρακωρυχείων. Εντούτοις, η Ιρλανδία είναι η μόνη περιοχή στόχου 1 με κοινοτικό πλαίσιο στήριξης που καλύπτει ολόκληρη την χώρα. Επομένως, υπάρχει πάντα η δυνατότητα για τις ιρλανδικές αρχές να προσαρμόσουν τις προτεραιότητες μέσα στο συνολικό τους προϋπολογισμό διαρθρωτικών κεφαλαίων, έτσι ώστε να τεθεί ο στόχος για μια ειδική περιοχή που έχει ανάγκη ανασυγκρότησης.
ΓΡΑΠΤΗ ΕΡΩΤΗΣΗ P-4045/98

υποβολή: Nelly Maes (V) προς την Επιτροπή

(4 Ιανουαρίου 1999)

Θέμα: Λειτουργία Ευρωπαïκών Κέντρων Μετάδοσης Πληροφοριών που χρηματοδοτούνται από την δημοσιονομική θέση B3-301

Η Επιτροπή Ελέγχου του Προϋπολογισμού του ΕΚ ενέκρινε στις 15 Δεκεμβρίου 1998 την υπέρβαση της πιστώσεως για τη δημοσιονομική θέση B3-301"Κέντρα μετάδοσης πληροφοριών" με ποσό ύψους 3 εκατ. Ecu. Για το δημοσιονομικό έτος 1998, είχαν περιληφθεί στον προϋπολογισμό σ' αυτή τη δημοσιονομική θέση 13,5 εκατ. Ecu.

Οι τρεις σημαντικότεροι στόχοι αυτής της δημοσιονομικής θέσης είναι:

- η συγχρηματοδότηση των κέντρων μετάδοσης πληροφοριών και τεκμηρίωσης για το ευρύ κοινό ήτοι για τις εθνικές δημόσιες υπηρεσίες,

- η χρηματοδότηση 500 συνολικά πρωτοβουλιών μεταξύ των οποίων κατατάσσονται τα παραρτήματα πληροφόρησης στην ύπαιθρο, τα ευρωπαϊκά κέντρα πληροφοριών, τα κέντρα πληροφοριών για την Ευρώπη, τα τμήματα αποθήκευσης στις εθνικές βιβλιοθήκες και τα fora για την βιώσιμη ανάπτυξη,

- η χρηματοδότηση των δράσεων ενημέρωσης της Διεθνούς Ομοσπονδίας Ευρωπαϊκών Ιδρυμάτων (100 ιδρύματα σε όλη την Ευρώπη).

1. Μπορεί να παράσχει η Επιτροπή λεπτομερή επισκόπηση όλων των χρηματοδοτούμενων πρωτοβουλιών από την προαναφερθείσα δημοσιονομική θέση στο Βέλγιο επισημαίνοντας τα πρόσωπα και/ή ενώσεις που έλαβαν ενίσχυση, ποιός απορρόφησε την χρηματοδότηση (έντυπα, προσωπικό, ενημερωτικό υλικό, ποιοί τομείς πολιτικής παρουσιάστηκαν,...) αναφέροντας επίσης τις διευθύνσεις όπου οι επιδοτούμενοι αναπτύσσουν τις δραστηριότητές τους;

2. Μπορεί η Επιτροπή να παράσχει επισκόπηση, ενδεχομένως μέσω ετησίων εκθέσεων, των δραστηριοτήτων τις οποίες ανέπτυξαν οι εν λόγω επιδοτούμενοι κατά την παρελθούσα πενταετία στο Βέλγιο;

3. Μπορεί να ανακοινώσει η Επιτροπή εάν αξιολογεί σε τακτά διαστήματα τις επιδοτούμενες δραστηριότητες όσον αφορά την επίτευξη του στόχου τους; Σε περίπτωση καταφατικής απαντήσεως, μπορεί να μου αποστείλει αυτές τις εκθέσεις αξιολόγησης;

Απάντηση του κ. Oreja εξ ονόματος της Επιτροπής

(1 Μαρτίου 1999)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.